
Pakuotės lapelis: informacija vartotojui

Rivaroxaban G.L. 10 mg kietosios kapsulės 
rivaroksabanas 

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų). 
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?
1. Kas yra Rivaroxaban G.L. ir kam jis vartojamas 
2. Kas žinotina prieš vartojant Rivaroxaban G.L.
3. Kaip vartoti Rivaroxaban G.L. 
4. Galimas šalutinis poveikis 
5. Kaip laikyti Rivaroxaban G.L. 
6. Pakuotės turinys ir kita informacija


1. Kas yra Rivaroxaban G.L. ir kam jis vartojamas

Rivaroxaban G.L. sudėtyje yra veikliosios medžiagos rivaroksabano. Jis vartojamas suaugusiems žmonėms: 
· po klubo arba kelio sąnario keitimo operacijų, siekiant išvengti kraujo krešulių susidarymo venose. Jūsų gydytojas Jums paskyrė šį vaistą, nes po operacijos Jums yra padidėjusi kraujo krešulių susidarymo rizika; 
· kraujo krešulių kojų venose (giliųjų venų trombozės) ir plaučių kraujagyslėse (plaučių embolijos) gydymui ir pakartotinio kraujo krešulių susidarymo kojų ir (arba) plaučių kraujagyslėse profilaktikai. 

Rivaroxaban G.L. priklauso antitrombozinių vaistų grupei. Jis veikia blokuodamas kraujo krešėjimo faktorių (Xa faktorių), taip sumažindamas polinkį formuotis kraujo krešuliams.


2. Kas žinotina prieš vartojant Rivaroxaban G.L.

Rivaroxaban G.L. vartoti draudžiama:
· jeigu yra alergija rivaroksabanui arba bet kuriai pagalbinei šio vaisto medžiagai (jos išvardytos 6 skyriuje);
· jeigu stipriai kraujuojate; 
· jeigu Jums yra liga arba būklė, dėl kurios padidėja stipraus kraujavimo rizika (pvz.: skrandžio opa, galvos smegenų pažeidimas arba kraujavimas į smegenis, neseniai atlikta chirurginė smegenų arba akių operacija); 
· jeigu vartojate vaistų, apsaugančių nuo kraujo krešulių susidarymo (pvz.: varfarino, dabigatrano, apiksabano arba heparino), išskyrus atvejus, kai keičiamas nuo kraujo krešulių apsaugantis gydymas arba kai per venos ar arterijos kateterį Jums leidžiama heparino, kad šis kateteris išliktų pralaidus; 
· jeigu sergate kepenų liga ir todėl gali būti padidėjusi kraujavimo rizika; 
· jeigu esate nėščia arba žindote kūdikį. 

Jeigu bet kuris iš šių punktų Jums tinka, nevartokite Rivaroxaban G.L. ir pasakykite savo gydytojui.

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Rivaroxaban G.L.

Vartojant Rivaroxaban G.L.Pharma specialių atsargumo priemonių reikia: 
· jeigu Jums yra padidėjusi kraujavimo rizika, kuri galima šiais atvejais: 
· vidutinio sunkumo arba sunki inkstų liga, nes inkstų funkcija gali turėti įtakos Jūsų organizmą veikiančio vaisto kiekiui; 
· jeigu vartojate kitų vaistų, apsaugančių nuo kraujo krešulių susidarymo (pvz.: varfarino, dabigatrano, apiksabano arba heparino), kai keičiamas nuo kraujo krešulių apsaugantis gydymas arba kai per venos ar arterijos kateterį Jums leidžiama heparino, kad šis kateteris išliktų pralaidus (žr. skyrių „Kiti vaistai ir Rivaroxaban G.L.“); 
· kraujavimo sutrikimai; 
· labai aukštas kraujospūdis, nekontroliuojamas gydymu; 
· skrandžio arba žarnyno ligos, galinčios sukelti kraujavimą, pvz., žarnyno arba skrandžio uždegimas, arba stemplės uždegimas, pvz., dėl gastroezofaginio refliukso ligos (ligos, kai skrandžio rūgštis atpilama į stemplę); 
· akių dugno kraujagyslių sutrikimai (retinopatija); 
· plaučių liga, kuria sergant bronchai yra išsiplėtę ir prisipildę pūlių (bronchektazės), arba anksčiau buvęs kraujavimas iš plaučių; 
· jeigu Jums protezuotas širdies vožtuvas; 
· jeigu žinote, kad sergate liga, vadinama antifosfolipidiniu sindromu (imuninės sistemos sutrikimas, dėl kurio padidėja kraujo krešulių susidarymo rizika), pasakykite apie tai savo gydytojui, kuris nuspręs, ar reikės keisti jums taikomą gydymą;
· jeigu gydytojas nustatė, kad Jūsų kraujospūdis nestabilus, arba Jums planuojama taikyti kitokį gydymą arba chirurginę procedūrą, norint pašalinti kraujo krešulį iš plaučių. 

Jeigu bet kuris iš prieš tai išvardintų teiginių Jums tinka, prieš pradėdami vartoti Rivaroxaban G.L., pasakykite gydytojui. Jūsų gydytojas nuspręs, ar skirti Jums šį vaistą ir ar Jus atidžiau stebėti. 

Jeigu Jums reikia atlikti operaciją 
· labai svarbu Rivaroxaban G.L. vartoti prieš ir po operacijos, tiksliai tuo laiku, kaip pasakė gydytojas. 
· jeigu Jūsų operacijos metu bus įvedamas kateteris arba leidžiami vaistai į stuburo kanalą (pvz.: epidurinė ar spinalinė anestezija arba skausmo slopinimas): 
· labai svarbu Rivaroxaban G.L. vartoti tiksliai tuo laiku, kaip pasakė Jūsų gydytojas; 
· nedelsdami pasakykite savo gydytojui, jei po anestezijos pajusite kojų tirpimą ar silpnumą arba žarnyno ar šlapimo pūslės veiklos sutrikimą, nes gali prireikti skubios pagalbos. 

Vaikams ir paaugliams 
Rivaroxaban G.L. 10 mg kapsulių nerekomenduojama vartoti jaunesniems kaip 18 metų asmenims. Informacijos apie vaisto vartojimą vaikams ir paaugliams nepakanka. 

Kiti vaistai ir Rivaroxaban G.L.
Jeigu vartojate ar neseniai vartojote kitų vaistų, įskaitant įsigytus be recepto, arba dėl to nesate tikri, apie tai pasakykite gydytojui arba vaistininkui. 
Jeigu vartojate: 
· kai kurių kitų vaistų nuo grybelinės infekcijos (pvz.: flukonazolo, itrakonazolo, vorikonazolo, pozakonazolo), išskyrus tepamus ant odos; 
· ketokonazolo tablečių (vartojamų Kušingo sindromui, kai organizme gaminama per daug kortizolio, gydyti); 
· kai kurių vaistų, skirtų bakterinėms infekcijoms gydyti (pvz.: klaritromicino, eritromicino); 
· kai kurių priešvirusinių vaistų nuo ŽIV / AIDS (pvz., ritonaviro); 
· kitų vaistų, skirtų krešėjimui mažinti (pvz.: enoksaparino, klopidogrelio ar vitamino K antagonistų, tokių kaip varfarinas ar acenokumarolis); 
· vaistų nuo uždegimo ir skausmą malšinančių vaistų (pvz.: naprokseno arba acetilsalicilo rūgšties); 
· dronedarono, vaisto nuo širdies ritmo sutrikimo; 
· kai kurių vaistų nuo depresijos (selektyvių serotonino reabsorbcijos inhibitorių (SSRI) arba serotonino-norepinefrino reabsorbcijos inhibitorių (SNRI)). 

Jeigu bet kuris iš prieš tai išvardintų teiginių Jums tinka, prieš pradėdami vartoti Rivaroxaban G.L., pasakykite savo gydytojui, nes Rivaroxaban G.L. veiksmingumas gali padidėti. Jūsų gydytojas nuspręs, ar skirti Jums šį vaistą ir ar Jus atidžiau stebėti. 
Jeigu Jūsų gydytojas mano, kad Jums yra padidėjusi skrandžio ar žarnyno opų rizika, jis gali skirti ir profilaktinį opų gydymą. 

Jeigu vartojate: 
· kai kurių vaistų nuo epilepsijos (fenitoino, karbamazepino, fenobarbitalio); 
· paprastųjų jonažolių (Hypericum perforatum), augalinio vaisto depresijai gydyti; 
· antibiotiko rifampicino. 
Jeigu bet kuris iš prieš tai išvardintų teiginių Jums tinka, prieš pradėdami vartoti Rivaroxaban G.L., pasakykite savo gydytojui, nes Rivaroxaban G.L. veiksmingumas gali sumažėti. Jūsų gydytojas nuspręs, ar skirti Jums Rivaroxaban G.L. ir ar Jus atidžiau stebėti.

Nėštumas ir žindymo laikotarpis 
Jeigu esate nėščia arba žindote kūdikį, Rivaroxaban G.L. vartoti draudžiama. Jei yra galimybė, kad galite pastoti, kol vartojate Rivaroxaban G.L., naudokitės patikimu kontracepcijos metodu. Jeigu vartodama šį vaistą pastojote, nedelsdama pasakykite savo gydytojui, kuris nuspręs, kaip būsite gydoma.

Vairavimas ir mechanizmų valdymas
Vartojant Rivaroxaban G.L., gali pasireikšti svaigulys (dažnas šalutinis poveikis) arba apalpimas (nedažnas šalutinis poveikis) (žr. 4 skyrių „Galimas šalutinis poveikis“). Jeigu Jums pasireiškia šie simptomai, vairuoti arba valdyti mechanizmų negalima.
 
Rivaroxaban G.L. sudėtyje yra laktozės ir natrio
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą. 
Šio vaisto vienos kapsulės sudėtyje yra mažiau kaip 1 mmol (23 mg) natrio, t. y. jis beveik neturi reikšmės.


3. Kaip vartoti Rivaroxaban G.L.

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką. 

Kiek vartoti 
· Po klubo arba kelio sąnario keitimo operacijų, siekiant išvengti kraujo krešulių susidarymo venose. 
Rekomenduojama dozė yra viena Rivaroxaban G.L. 10 mg kapsulė vieną kartą per parą.

· Kraujo krešulių kojų venose bei kraujo krešulių plaučių kraujagyslėse gydymui ir pakartotinio kraujo krešulių susidarymo profilaktikai.
Po kraujo krešulio gydymo, trukusio ne mažiau kaip 6 mėnesius, rekomenduojama dozė yra viena 10 mg kapsulė kartą per parą arba viena 20 mg kapsulė kartą per parą. Gydytojas Jums paskyrė Rivaroxaban G.L. 10 mg kartą per parą. 

Nurykite kapsulę, geriausia užsigerdami vandeniu. 
Rivaroxaban G.L. galima vartoti valgio metu arba nevalgius. 

Jeigu sunku nuryti visą kapsulę, pasikalbėkite su gydytoju apie kitus Rivaroxaban G.L. vartojimo būdus. Prieš pat vartojant kapsulę jos turinį galima  ir sumaišyti su vandeniu arba obuolių tyre. 
Jei reikia, gydytojas gali Jums paskirti vartoti išbertą turinį iš Rivaroxaban G.L. kapsulės ir per skrandžio zondą.

Kada vartoti Rivaroxaban G.L. 
Gerkite po vieną kapsulę per parą, kol gydytojas pasakys, kada nustoti. 
Stenkitės vartoti kapsulę tuo pačiu laiku kiekvieną dieną, nes taip geriau prisiminsite. 
Jūsų gydytojas nuspręs, kiek laiko reikės tęsti gydymą. 

Po klubo arba kelio sąnario keitimo operacijų, siekiant išvengti kraujo krešulių susidarymo venose: 
pirmąją kapsulę vartokite praėjus 6-10 valandų po operacijos. 
Jeigu Jums atlikta didžioji klubo sąnario operacija, dažniausiai kapsulės geriamos 5 savaites. 
Jeigu Jums atlikta didžioji kelio sąnario operacija, dažniausiai kapsulės geriamos 2 savaites.

Ką daryti pavartojus per didelę Rivaroxaban G.L. dozę 
Nedelsdami kreipkitės į gydytoją, jeigu pavartojote per daug Rivaroxaban G.L. kapsulių. Pavartojus per daug Rivaroxaban G.L., padidėja kraujavimo rizika.

Pamiršus pavartoti Rivaroxaban G.L.
Jeigu pamiršote pavartoti kapsulę, suvartokite ją iš karto, kai tik tai prisimenate. Kitą kapsulę gerkite kitą dieną ir po to vartokite vieną tabletę per parą, kaip įprastai. 
Negalima vartoti dvigubos dozės norint kompensuoti praleistą kapsulę.

Nustojus vartoti Rivaroxaban G.L.
Rivaroxaban G.L. vartojimo, nepasitarus su gydytoju, nutraukti negalima, nes Rivaroxaban G.L. apsaugo nuo sunkių būklių. 

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Kaip ir kiti panašūs vaistai (antitromboziniai vaistai), Rivaroxaban G.L. gali sukelti kraujavimą, galintį kelti pavojų gyvybei. Stipriai kraujuojant, gali staigiai nukristi kraujospūdis (išsivystyti šokas). Kai kuriais atvejais kraujavimas gali būti nepastebimas. 

Galimas šalutinis poveikis, kuris gali būti kraujavimo požymis 
Nedelsdami pasakykite savo gydytojui, jei pasireiškia bet kuris iš šių šalutinių poveikių:
· kraujavimas į smegenis ar kaukolės vidų (simptomai gali būti galvos skausmas, vienos kūno pusės silpnumas, vėmimas, traukuliai, priblėsusi sąmonė ir kaklo sąstingis. Tai sunki neatidėliotina medicininė būklė. Nedelsiant kreipkitės dėl medicininės pagalbos!) 
· ilgai trunkantis ar stiprus kraujavimas;
· neįprastas silpnumas, nuovargis, blyškumas, svaigulys, galvos skausmas, nepaaiškinamas tinimas, dusulys, krūtinės skausmas arba krūtinės angina, kurie gali būti kraujavimo požymiai. 
Jūsų gydytojas gali nuspręsti Jus atidžiau stebėti arba pakeisti gydymą.

Galimas šalutinis poveikis, kuris gali būti sunkios odos reakcijos požymis 
Nedelsdami pasakykite gydytojui, jei pasireiškia odos reakcijų, tokių kaip:
· plintantis intensyvus odos išbėrimas, pūslės arba gleivinių pažeidimai, pvz., burnos arba akių (Stivenso-Džonsono (Stevens-Johnson) sindromas arba toksinė epidermio nekrolizė). Šios nepageidaujamos reakcijos dažnis yra labai retas (gali pasireikšti rečiau kaip 1 iš 10 000 asmenų); 
· vaisto sukeltas išbėrimas, karščiavimas, vidaus organų uždegimas, kraujo rodiklių pokyčiai ir sisteminiai simptomai (vaistinių preparatų sukeltas išbėrimas su eozinofilija ir sisteminiais simptomais (DRESS sindromas). Šios nepageidaujamos reakcijos dažnis yra labai retas (gali pasireikšti rečiau kaip 1 iš 10 000 asmenų). 

Galimas šalutinis poveikis, kuris gali būti sunkių alerginių reakcijų požymis 
Nedelsdami pasakykite gydytojui, jeigu Jums pasireiškia toliau išvardytas šalutinis poveikis: 
· veido, lūpų, burnos, liežuvio ir ryklės tinimas, apsunkintas rijimas, dilgėlinė ir apsunkintas kvėpavimas, staigus kraujospūdžio sumažėjimas. Šių nepageidaujamų reakcijų dažnis yra labai retas (anafilaksinės reakcijos, įskaitant anafilaksinį šoką; gali pasireikšti rečiau kaip 1 iš 10 000 asmenų) ir nedažnas (angioneurozinė ir alerginė edema; gali pasireikšti rečiau kaip 1 iš 100 asmenų). 

Visas galimų šalutinių poveikių sąrašas 

Dažnas (gali pasireikšti rečiau kaip 1 iš 10 asmenų) 
· raudonųjų kraujo ląstelių kiekio sumažėjimas, dėl kurio oda gali būti blyški, o Jūs galite jausti silpnumą ar dusulį; 
· kraujavimas iš skrandžio ar žarnyno, kraujavimas iš šlapimo ir lytinių organų (įskaitant kraują šlapime ir gausų mėnesinių kraujavimą), kraujavimas iš nosies, kraujavimas iš dantenų; 
· kraujavimas akyje (įskaitant kraujavimą iš akies baltymo); 
· kraujavimas į audinius arba kūno ertmes (kraujosruvos, mėlynės); 
· kraujo atkosėjimas; 
· kraujavimas į odą arba po oda; 
· kraujavimas po operacijos; 
· kraujo ar skysčio sunkimasis iš chirurginės žaizdos; 
· galūnių tinimas; 
· galūnių skausmas; 
· sutrikusi inkstų funkcija (gydytojas tai gali nustatyti atlikęs tyrimus); 
· karščiavimas; 
· pilvo skausmas, nevirškinimas, pykinimas, vėmimas, vidurių užkietėjimas, viduriavimas; 
· sumažėjęs kraujospūdis (simptomai gali būti svaigulio jausmas ar alpimas stojantis); 
· jėgos ir energijos sumažėjimas (silpnumas, nuovargis), galvos skausmas, svaigulys;
· išbėrimas, odos niežėjimas; 
· kraujo tyrimai gali rodyti kai kurių kepenų fermentų aktyvumo padidėjimą. 

Nedažnas (gali pasireikšti rečiau kaip 1 iš 100 asmenų) 
· kraujavimas į smegenis ar į kaukolės vidų; 
· kraujavimas į sąnarius, sukeliantis skausmą ir tinimą;
· trombocitopenija (trombocitų – kraujo plokštelių, kurios padeda kraujyje susidaryti krešuliui, 
· sumažėjimas); 
· alerginės reakcijos, įskaitant alergines odos reakcijas; 
· sutrikusi kepenų funkcija (gydytojas tai gali nustatyti atlikęs tyrimus); 
· kraujo tyrimai gali rodyti bilirubino, kai kurių kasos ar kepenų fermentų aktyvumo arba kraujo plokštelių skaičiaus padidėjimą; 
· alpimas; 
· bloga savijauta; 
· pagreitėjęs širdies plakimas;
· burnos džiūvimas; 
· dilgėlinė. 

Retas (gali pasireikšti rečiau kaip 1 iš 1 000 asmenų) 
· kraujavimas į raumenis; 
· cholestazė (sumažėjęs tulžies nutekėjimas), hepatitas, įskaitant kepenų ląstelių pažeidimą (kepenų uždegimas, įskaitant kepenų pažeidimą); 
· odos ir akių pageltimas (gelta);
· lokalus tinimas; 
· kraujo susikaupimas (hematoma) kirkšnyje – širdies procedūros, kai į kojos arteriją įterpiamas kateteris, komplikacija (pseudoaneurizma). 

Dažnis nežinomas (negali būti apskaičiuotas pagal turimus duomenis) 
· inkstų nepakankamumas po stipraus kraujavimo;
· kraujavimas iš inkstų, kartais su kraujo priemaiša šlapime, dėl kurio sutrinka inkstų funkcija (su antikoaguliantų vartojimu susijusi nefropatija);
· padidėjęs spaudimas kojų ar rankų raumenyse po kraujavimo, sukeliantis skausmą, tinimą, jutimo pokytį, gali pasireikšti tirpimas ar paralyžius (suspaudimo sindromas po kraujavimo).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. Kaip laikyti Rivaroxaban G.L.

Šį vaistą laikykite vaikams nepastebimoje ir nepasiekiamoje vietoje.

Ant dėžutės, lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Kapsulių turinys vandenyje ir obuolių piure išlieka stabilus iki 4 valandų.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. Pakuotės turinys ir kita informacija

Rivaroxaban G.L. sudėtis 
· Veiklioji medžiaga yra rivaroksabanas. Kiekvienoje kapsulėje yra 10 mg rivaroksabano.
· Pagalbinės medžiagos yra:
· tabletės šerdis: natrio laurilsulfatas (E487), laktozė monohidratas, mikrokristalinė celiuliozė (E460), kroskarmeliozės natrio druska (E468), hipromeliozė 2910 (E464), magnio stearatas (E470b). Žr 2 skyrių „Rivaroxaban G.L. sudėtyje yra laktozės ir natrio“;
· kapsulės apvalkalas: želatina (E441), geltonasis geležies oksidas (E 172), raudonasis geležies oksidas (E172);
· kapsulės užrašo rašalas: šelako glazūra 45 % (20 % esterifikuota) etilo alkoholyje (E904), juodasis geležies oksidas (E172), propilenglikolis (E1520), amonio hidroksidas 28 % (E527).

Rivaroxaban G.L. išvaizda ir kiekis pakuotėje

Rivaroxaban G.L. 10 mg kietosios želatinos kapsulės korpusas yra oranžinės spalvos, dangtelis raudonas, ant jo užrašas 10 mg. Kapsulės dydis Nr.1 (ilgis 19,4 mm). Kapsulės turinys – balti arba beveik balti milteliai arba šiek tiek kompaktiški aglomeratai.
Kapsulės tiekiamos Al/PVC/ PVDC lizdinėse plokštelėse, kurių kiekvienoje yra 5, 7, 10, 14, 15, 28, 30, 42, 45, 56, 60, 90, 98 arba 100 kietųjų kapsulių.

Gali būti tiekiamos ne visų dydžių pakuotės.

Registruotojas ir gamintojas
Registruotojas
G.L. Pharma GmbH
Schlossplatz 1
8502 Lannach
Austrija

Gamintojai
G.L. Pharma GmbH
Schlossplatz 1
8502 Lannach
Austrija

arba

Zakłady Farmaceutyczne Polpharma S.A.
ul. Pelplińska 19
83-200 Starogard Gdański, Pomorskie
Lenkija

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB „GL Pharma Vilnius“
Tel. + 370 5 2610705
El.paštas: office@gl-pharma.lt

Šis vaistas Europos ekonominės erdvės valstybėse narėse registruotas tokiais pavadinimais:
Austrija, Bulgarija, Nyderlandai, Slovakija: Rivaroxaban G.L.
Čekija, Estija, Latvija: Rivaroxaban G.L. Pharma

Šis pakuotės lapelis paskutinį kartą peržiūrėtas 2025-01-13.

[bookmark: _GoBack]Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

